《铭源侄孙遗玉泉水》
清代·李锴

有客叩我门，遗我清冷泉。芳香虽媚人，澹泊开其先。

盐梅杂醯醢，遂分咸与酸。桂酒和椒浆，自生甘与辛。

人生集百忧，大化禀自然。何如咀至味，与子保岁年。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。